Document ID: 32004R0041

Κανονισμός (ΕΚ) αριθ. 41/2004 της Επιτροπής
της 9ης Ιανουαρίου 2004
για τροποποίηση και τη διόρθωση του παραρτήματος του κανονισμού (ΕΚ) αριθ. 1259/1999 του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης στα πλαίσια της Κοινής Γεωργικής Πολιτικής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1259/1999 του Συμβουλίου, της 17ης Μαΐου 1999, σχετικά με τη θέσπιση κοινών κανόνων για τα καθεστώτα άμεσης στήριξης στα πλαίσια της Κοινής Γεωργικής Πολιτικής(1), και ιδίως το άρθρο 11 παράγραφος 4 δεύτερη περίπτωση,
Εκτιμώντας τα ακόλουθα:
(1) Σύμφωνα με το άρθρο 1 του κανονισμού (ΕΚ) αριθ. 1259/1999, ο κανονισμός εφαρμόζεται στις ενισχύσεις που χορηγούνται απευθείας σε γεωργούς δυνάμει των καθεστώτων στήριξης που απαριθμούνται στο παράρτημά του.
(2) Ο κανονισμός (ΕΚ) αριθ. 1259/1999 θα αντικατασταθεί, από την 1η Μαΐου 2004, από τον κανονισμό (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς και για την τροποποίηση των κανονισμών (ΕΟΚ) αριθ. 2019/93, (ΕΚ) αριθ. 1452/2001, (ΕΚ) αριθ. 1453/2001, (ΕΚ) αριθ. 1454/2001, (ΕΚ) αριθ. 1868/94, (ΕΚ) αριθ. 1251/1999, (ΕΚ) αριθ. 1254/1999, (ΕΚ) αριθ. 1673/2000, (ΕΟΚ) αριθ. 2358/71 και (ΕΚ) αριθ. 2529/2001(2). Ωστόσο, τα άρθρα 2 α και 11 του κανονισμού (ΕΚ) αριθ. 1259/1999 θα συνεχίσουν να ισχύουν μέχρι τις 31 Δεκεμβρίου 2005 και τα άρθρα 3, 4 και 5 του κανονισμού αυτού θα συνεχίσουν να ισχύουν μέχρι τις 31 Δεκεμβρίου 2004. Για τους σκοπούς της εφαρμογής των άρθρων αυτών, το παράρτημα του κανονισμού (ΕΚ) αριθ. 1259/1999 θα συνεχίσει να ισχύει.
(3) Ο κατάλογος των καθεστώτων στήριξης που περιλαμβάνεται στο παράρτημα του κανονισμού (ΕΚ) αριθ. 1259/1999 αναφέρει τους σχετικούς τομείς προϊόντων, τις διατάξεις βάσει των οποίων καταβάλλεται η στήριξη στο πλαίσιο των διαφόρων καθεστώτων και το είδος των σχετικών πληρωμών. Ωστόσο, τα στοιχεία αυτά δεν είναι πλέον ενημερωμένα διότι ορισμένες διατάξεις ή πράξεις που αναφέρονται στον κατάλογο αυτό είτε τροποποιήθηκαν είτε καταργήθηκαν και αντικαταστάθηκαν.
(4) Ορισμένες άμεσες ενισχύσεις που υπάγονται στο πεδίο εφαρμογής του κανονισμού (ΕΚ) αριθ. 1259/1999 δεν αναφέρονται στο παράρτημά του, είτε λόγω παράλειψης είτε διότι εισήχθησαν μετά τη θέσπιση του κανονισμού αυτού.
(5) Κρίνεται σκόπιμο να διορθωθούν τα λάθη στις αναφορές στην νομική βάση για το βόειο κρέας καθώς και στις σημειώσεις για το πρόβειο και το αίγειο κρέας.
(6) Συνεπώς, το παράρτημα του κανονισμού (ΕΚ) αριθ. 1259/1999 πρέπει να τροποποιηθεί αναλόγως.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 1259/1999 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Ιανουαρίου 2004.

Labels: 15
5
6